CELEX: 52020PC0757
Language: el
Date: 2020-11-25
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της κοινής επιτροπής που συστάθηκε με τη συμφωνία Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της, αφενός, και της Γεωργίας, αφετέρου

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 25.11.2020
            COM(2020) 757 final
            2020/0334(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της κοινής επιτροπής που συστάθηκε με τη συμφωνία Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της, αφενός, και της Γεωργίας, αφετέρου
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά απόφαση για τον καθορισμό της θέσης που πρέπει να ληφθεί εξ ονόματος της Ένωσης στην κοινή επιτροπή που συστάθηκε με τη συμφωνία Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της, αφενός, και της Γεωργίας, αφετέρου (στο εξής: συμφωνία)
                  1
               .
            
            
               2.Πλαίσιο της πρότασης
            
            
               2.1.Η συμφωνία Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της, αφενός, και της Γεωργίας, αφετέρου
            
            
               Η συμφωνία αποσκοπεί στη δημιουργία Κοινού Αεροπορικού Χώρου (ΚΑΧ) με βάση την αμοιβαία πρόσβαση στις αγορές αερομεταφορών των μερών, ίσους όρους ανταγωνισμού και τήρηση των ιδίων κανόνων, συμπεριλαμβανομένων των πεδίων ασφάλειας πτήσεων, ασφάλειας από έκνομες ενέργειες, διαχείρισης της εναέριας κυκλοφορίας, θεμάτων κοινωνικού χαρακτήρα και του περιβάλλοντος. Οι κανόνες του ΚΑΧ θα πρέπει να βασίζονται στην αντίστοιχη νομοθεσία που ισχύει στην Ευρωπαϊκή Ένωση, όπως ορίζει το παράρτημα III της εν λόγω συμφωνίας, ιδίως όσον αφορά την ασφάλεια πτήσεων, την προστασία από έκνομες ενέργειες και τη διαχείριση της εναέριας κυκλοφορίας. 
            
            
               Η συμφωνία άρχισε να ισχύει στις 2 Αυγούστου 2020. 
            
            
               2.2.Η κοινή επιτροπή
            
            
               Η κοινή επιτροπή συστήνεται με το άρθρο 22 της συμφωνίας. Η κοινή επιτροπή είναι αρμόδια για τη διαχείριση της συμφωνίας και εξασφαλίζει την ορθή εφαρμογή της. 
            
            
               Για τον σκοπό αυτό, η κοινή επιτροπή αναπτύσσει συνεργασία σε διάφορους τομείς· επίσης, διατυπώνει συστάσεις και λαμβάνει αποφάσεις στις περιπτώσεις που προβλέπονται ρητά στη συμφωνία. Τα κύρια καθήκοντά της είναι η συνεργασία με τους εξής τρόπους: α) προώθηση της ανταλλαγής απόψεων σε επίπεδο εμπειρογνωμόνων σε θέματα νέων νομοθετικών ή κανονιστικών πρωτοβουλιών και εξελίξεων, καθώς και σε θέματα ασφάλειας από έκνομες ενέργειες, ασφάλειας πτήσεων, περιβάλλοντος, αεροπορικών υποδομών (συμπεριλαμβανομένων των χρονοθυρίδων), ανταγωνιστικού περιβάλλοντος και προστασίας του καταναλωτή· β) επανεξέταση των συνθηκών που επικρατούν στις αγορές και επηρεάζουν τις αεροπορικές μεταφορές στο πλαίσιο της συμφωνίας· γ) τακτική εξέταση των κοινωνικών επιπτώσεων που έχει η εφαρμογή της συμφωνίας, ιδίως στον τομέα της απασχόλησης, και κατάλληλη ανταπόκριση στις ανησυχίες που αποδεικνύονται δικαιολογημένες· δ) διερεύνηση των πιθανών πεδίων περαιτέρω ανάπτυξης της συμφωνίας, συμπεριλαμβανομένης της διατύπωσης συστάσεων για την τροποποίηση της συμφωνίας· ε) συμφωνία, σε συναινετική βάση, για προτάσεις, προσεγγίσεις ή έγγραφα διαδικαστικού χαρακτήρα που συνδέονται άμεσα με τη λειτουργία της συμφωνίας· στ) εξέταση και ανάπτυξη τεχνικής συνδρομής στα πεδία που καλύπτει η συμφωνία· ζ) προώθηση της συνεργασίας στα σχετικά διεθνή φόρα. 
            
            
               Επιπλέον, σύμφωνα με το άρθρο 6 (Επενδύσεις) της συμφωνίας, η κοινή επιτροπή εξετάζει θέματα διμερών επενδύσεων πλειοψηφικής συμμετοχής ή αλλαγής στον πραγματικό έλεγχο αερομεταφορέων των μερών.
            
            
               Σύμφωνα με το άρθρο 22 παράγραφος 3 της συμφωνίας, η κοινή επιτροπή θεσπίζει, με απόφασή της, τον εσωτερικό της κανονισμό. 
            
            
               2.3.Η προς έκδοση πράξη της κοινής επιτροπής
            
            
               Κατά την πρώτη της συνεδρίαση, η κοινή επιτροπή πρέπει να εκδώσει απόφαση σχετικά με τη θέσπιση του εσωτερικού κανονισμού της κοινής επιτροπής (στο εξής: προς έκδοση πράξη). 
            
            
               Σκοπός της προς έκδοση πράξης είναι να θεσπιστεί, σύμφωνα με το άρθρο 22 παράγραφος 3 της συμφωνίας, ο εσωτερικός κανονισμός στον οποίο θα βασίζεται η οργάνωση και η λειτουργία της κοινής επιτροπής, ώστε να καταστεί δυνατή η ορθή εφαρμογή της συμφωνίας.
            
            
               3.Θέση που πρέπει να ληφθεί εξ ονόματος της Ένωσης
            
            
               Η θέση που πρέπει να ληφθεί εξ ονόματος της Ένωσης θα πρέπει να αποσκοπεί στη θέσπιση του εσωτερικού κανονισμού της κοινής επιτροπής που συστάθηκε με τη συμφωνία. Η θέση θα πρέπει να βασίζεται στο σχέδιο απόφασης της κοινής επιτροπής.
            
            
               4.Νομική βάση
            
            
               4.1.Διαδικαστική νομική βάση
            
         
         
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης».
            
            
               4.1.2.Εφαρμογή στην προκειμένη περίπτωση
            
            
               Η κοινή επιτροπή είναι όργανο που έχει συσταθεί με βάση συμφωνία, και συγκεκριμένα τη συμφωνία Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της, αφενός, και της Γεωργίας, αφετέρου.
            
            
               Η πράξη την οποία καλείται να εκδώσει η κοινή επιτροπή είναι πράξη που παράγει έννομα αποτελέσματα, δεδομένου ότι θα είναι δεσμευτική για τα μέρη βάσει του διεθνούς δικαίου. 
            
            
               Η προς έκδοση πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προς έκδοση πράξης αφορούν τις αεροπορικές μεταφορές.
            
            
               Συνεπώς, η ουσιαστική νομική βάση της προτεινόμενης απόφασης είναι το άρθρο 100 παράγραφος 2 της ΣΛΕΕ.
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 100 παράγραφος 2 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               5.Δημοσίευση της προς έκδοση πράξης
            
            
               Δεδομένου ότι η πράξη της κοινής επιτροπής θα καθορίζει τον εσωτερικό της κανονισμό, ενδείκνυται να δημοσιευθεί στην Επίσημη Εφημερίδα της Ευρωπαϊκής Ένωσης μετά την έκδοσή της.
            
            
               2020/0334 (NLE)
            
            
               Πρόταση
            
         
         
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της κοινής επιτροπής που συστάθηκε με τη συμφωνία Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της, αφενός, και της Γεωργίας, αφετέρου
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της, αφενός, και της Γεωργίας, αφετέρου (στο εξής: συμφωνία) συνήφθη από την Ένωση με την απόφαση (ΕΕ) 2020/948 του Συμβουλίου
                  2
                και τέθηκε σε ισχύ στις 2 Αυγούστου 2020. 
            
            
               (2)Με το άρθρο 22 της συμφωνίας συστήνεται κοινή επιτροπή για τη διασφάλιση της διαχείρισης και της ορθής εφαρμογής της συμφωνίας. 
            
            
               (3)Το άρθρο 22 παράγραφος 3 της συμφωνίας προβλέπει ότι η κοινή επιτροπή θεσπίζει τον εσωτερικό της κανονισμό.
            
            
               (4)Προκειμένου να διασφαλιστεί η ορθή εφαρμογή της συμφωνίας, θα πρέπει να θεσπιστεί ο εσωτερικός κανονισμός της κοινής επιτροπής.
            
            
               (5)Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της κοινής επιτροπής, δεδομένου ότι η απόφαση της κοινής επιτροπής για τη θέσπιση του εσωτερικού της κανονισμού θα είναι δεσμευτική για την Ένωση. Η θέση της Ένωσης στο πλαίσιο της κοινής επιτροπής θα πρέπει να βασίζεται στο συνημμένο σχέδιο απόφασης της κοινής επιτροπής,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης στην πρώτη συνεδρίαση της κοινής επιτροπής που συστάθηκε με το άρθρο 22 της συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της, αφενός, και της Γεωργίας, αφετέρου, όσον αφορά τη θέσπιση του εσωτερικού κανονισμού της κοινής επιτροπής, βασίζεται στο σχέδιο απόφασης της κοινής επιτροπής που επισυνάπτεται στην παρούσα απόφαση.
            
            
               Οι εκπρόσωποι της Ένωσης στο πλαίσιο της κοινής επιτροπής μπορούν να συμφωνήσουν σε αλλαγές ήσσονος σημασίας στο σχέδιο απόφασης της κοινής επιτροπής χωρίς περαιτέρω απόφαση του Συμβουλίου.
            
            
               Άρθρο 2
            
            
               Η παρούσα απόφαση απευθύνεται στην Επιτροπή. 
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Απόφαση (ΕΕ) 2020/948 του Συμβουλίου της 26ης Ιουνίου 2020 σχετικά με τη σύναψη, εξ ονόματος της Ένωσης, της συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της, αφενός, και της Γεωργίας, αφετέρου (ΕΕ L 212 της 3.7.2020, σ. 3).
               
               
                  
                     (2)
                  
                        Απόφαση (ΕΕ) 2020/948 του Συμβουλίου της 26ης Ιουνίου 2020 σχετικά με τη σύναψη, εξ ονόματος της Ένωσης, της συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της, αφενός, και της Γεωργίας, αφετέρου (ΕΕ L 212 της 3.7.2020, σ. 3).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 25.11.2020
            COM(2020) 757 final
            ΠΑΡΑΡΤΗΜΑ
            της
            πρότασης απόφασης του Συμβουλίου
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της κοινής επιτροπής που συστάθηκε με τη συμφωνία Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της, αφενός, και της Γεωργίας, αφετέρου
            
               
         
         
            
               ΑΠΟΦΑΣΗ αριθ. 1/ [έτος] ΤΗΣ ΚΟΙΝΗΣ ΕΠΙΤΡΟΠΗΣ ΕΕ-ΓΕΩΡΓΙΑΣ ΠΟΥ ΣΥΣΤΑΘΗΚΕ ΜΕ ΤΗ ΣΥΜΦΩΝΙΑ ΚΟΙΝΟΥ ΑΕΡΟΠΟΡΙΚΟΥ ΧΩΡΟΥ ΜΕΤΑΞΥ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΤΩΝ ΚΡΑΤΩΝ ΜΕΛΩΝ ΤΗΣ, ΑΦΕΝΟΣ, ΚΑΙ ΤΗΣ ΓΕΩΡΓΙΑΣ, ΑΦΕΤΕΡΟΥ
            
            
               της ...
            
            
               για τη θέσπιση του εσωτερικού της κανονισμού
            
            
               Η ΚΟΙΝΗ ΕΠΙΤΡΟΠΗ ΕΕ-ΓΕΩΡΓΙΑΣ,
            
            
               Έχοντας υπόψη τη συμφωνία Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της, αφενός, και της Γεωργίας, αφετέρου (στο εξής: συμφωνία), και ιδίως το άρθρο 22 παράγραφος 3,
            
            
               ΑΠΟΦΑΣIΖΕΙ:
            
            
               Άρθρο μόνο
            
            
               Θεσπίζεται ο εσωτερικός κανονισμός της κοινής επιτροπής ο οποίος επισυνάπτεται στην παρούσα απόφαση.
            
            
               (τόπος),
            
            
               Για την κοινή επιτροπή, 
            
            
               Ο επικεφαλής της αντιπροσωπείας της Ευρωπαϊκής Ένωσης 
            
            
               [ονοματεπώνυμο] 
            
            
               Ο επικεφαλής της αντιπροσωπείας της Γεωργίας 
            
            
               [ονοματεπώνυμο] 
            
            
               
            
               Παράρτημα
            
            
               ΕΣΩΤΕΡΙΚΟΣ ΚΑΝΟΝΙΣΜΟΣ ΤΗΣ ΚΟΙΝΗΣ ΕΠΙΤΡΟΠΗΣ
            
            
               Η ΚΟΙΝΗ ΕΠΙΤΡΟΠΗ
            
            
               Άρθρο 1
            
         
         
            
               Επικεφαλής αντιπροσωπειών
            
            
               1.
                     Όπως προβλέπεται στο άρθρο 22 παράγραφος 1 της συμφωνίας, η κοινή επιτροπή απαρτίζεται από αντιπροσώπους των μερών.
            
            
               2.
                     Την προεδρία της κοινής επιτροπής ασκούν από κοινού οι επικεφαλής των αντιπροσωπειών των μερών. 
            
            
               Άρθρο 2
            
            
               Συνεδριάσεις
            
            
               1.
                     Σύμφωνα με το άρθρο 22 παράγραφος 4 της συμφωνίας, η κοινή επιτροπή συνεδριάζει ανάλογα με τις ανάγκες. Κάθε μέρος μπορεί να ζητεί τη σύγκλησή της. 
            
            
               2.
                     Οι συνεδριάσεις της κοινής επιτροπής μπορούν να πραγματοποιούνται με φυσική παρουσία ή με άλλα μέσα (π.χ. τηλεδιασκέψεις ή βιντεοδιασκέψεις).
            
            
               3.
                     Οι συνεδριάσεις πραγματοποιούνται, στο μέτρο του δυνατού, εναλλάξ σε κράτος μέλος της Ευρωπαϊκής Ένωσης και στη Γεωργία, εκτός εάν συμφωνηθεί διαφορετικά από τα μέρη. 
            
            
               4.
                     Μόλις συμφωνηθούν μεταξύ των μερών η ημερομηνία και ο τόπος των συνεδριάσεων, οι συνεδριάσεις συγκαλούνται από την Ευρωπαϊκή Επιτροπή για την Ευρωπαϊκή Ένωση και τα κράτη μέλη της και από το αρμόδιο για την πολιτική αεροπορία υπουργείο για τη Γεωργία.
            
            
               5.
                     Οι συνεδριάσεις της κοινής επιτροπής δεν είναι δημόσιες, εκτός εάν τα μέρη αποφασίσουν διαφορετικά. Εάν είναι απαραίτητο, μπορεί να συντάσσεται δελτίο Τύπου κατόπιν αμοιβαίας συμφωνίας, στο τέλος της συνεδρίασης.
            
            
               Άρθρο 3
            
            
               Αντιπροσωπείες
            
            
               1.
                     Πριν από κάθε συνεδρίαση, οι επικεφαλής των αντιπροσωπειών αλληλοενημερώνονται σχετικά με την προβλεπόμενη σύνθεση των αντιπροσωπειών τους για τη συνεδρίαση.
            
            
               2.
                     Εκπρόσωποι ενδιαφερόμενων μερών του κλάδου των αερομεταφορών μπορούν να προσκαλούνται να παραστούν σε συνεδριάσεις ως παρατηρητές, με τη συμφωνία της κοινής επιτροπής.
            
            
               3.
                     Η κοινή επιτροπή μπορεί να προσκαλεί άλλα ενδιαφερόμενα μέρη ή εμπειρογνώμονες να παραστούν σε συνεδριάσεις της, ώστε να παράσχουν πληροφορίες σχετικά με συγκεκριμένα θέματα.
            
            
               Άρθρο 4
            
            
               Γραμματεία
            
            
               Ένας υπάλληλος της Ευρωπαϊκής Επιτροπής και ένας υπάλληλος του αρμόδιου για την πολιτική αεροπορία υπουργείου της Γεωργίας ασκούν από κοινού καθήκοντα γραμματέων της κοινής επιτροπής.
            
            
               Άρθρο 5
            
            
               Ημερήσια διάταξη των συνεδριάσεων
            
         
         
            
               1.
                     Οι επικεφαλής των αντιπροσωπειών καταρτίζουν την προσωρινή ημερήσια διάταξη κάθε συνεδρίασης με αμοιβαία συμφωνία. Η προσωρινή ημερήσια διάταξη διαβιβάζεται από τους γραμματείς στα μέλη των αντιπροσωπειών το αργότερο δεκαπέντε ημέρες πριν από την ημερομηνία της συνεδρίασης.
            
            
               2.
                     Η κοινή επιτροπή εγκρίνει την ημερήσια διάταξη κατά την έναρξη κάθε συνεδρίασης. Κατόπιν συμφωνίας της κοινής επιτροπής, μπορούν να εγγραφούν στην ημερήσια διάταξη και άλλα θέματα πέραν αυτών που συμπεριλαμβάνονται στην προσωρινή ημερήσια διάταξη.
            
            
               3.
                     Οι επικεφαλής των αντιπροσωπειών μπορούν να συντομεύσουν την προθεσμία που καθορίζεται στην παράγραφο 1 του παρόντος άρθρου, ώστε να ληφθούν υπόψη οι απαιτήσεις ή ο επείγων χαρακτήρας συγκεκριμένου θέματος.
            
            
               Άρθρο 6
            
            
               Πρακτικά
            
            
               1.
                     Το σχέδιο πρακτικών κάθε συνεδρίασης της κοινής επιτροπής συντάσσεται έπειτα από κάθε συνεδρίαση. Στο σχέδιο πρακτικών αναφέρονται τα θέματα που συζητήθηκαν, οι συστάσεις που ενδεχομένως διατυπώθηκαν και οι αποφάσεις που ελήφθησαν. 
            
            
               2.
                     Εντός ενός μηνός από την ημερομηνία της συνεδρίασης, ο επικεφαλής της αντιπροσωπείας που φιλοξενεί τη συνεδρίαση υποβάλλει στον έτερο επικεφαλής αντιπροσωπείας το σχέδιο πρακτικών προς έγκριση με γραπτή διαδικασία. 
            
            
               3.
                     Μετά την έγκρισή τους, τα πρακτικά υπογράφονται εις διπλούν από τους επικεφαλής των αντιπροσωπειών και το πρωτότυπο φυλάσσεται από καθένα από τα μέρη. Οι επικεφαλής των αντιπροσωπειών μπορούν να αποφασίσουν ότι η υπογραφή και η ανταλλαγή ηλεκτρονικών αντιγράφων πληροί αυτή την απαίτηση.
            
            
               4.
                     Τα πρακτικά των συνεδριάσεων της κοινής επιτροπής είναι δημόσια, εκτός εάν ζητηθεί διαφορετικά από ένα από τα μέρη.
            
            
               Άρθρο 7
            
            
               Γραπτή διαδικασία
            
            
               Στις περιπτώσεις που είναι απαραίτητο και δεόντως αιτιολογημένο, οι αποφάσεις και οι συστάσεις της κοινής επιτροπής μπορούν να εγκρίνονται με γραπτή διαδικασία. Για τον σκοπό αυτό, οι επικεφαλής των αντιπροσωπειών ανταλλάσσουν τα σχέδια μέτρων για τα οποία ζητείται η γνώμη της κοινής επιτροπής, τα οποία στη συνέχεια μπορούν να επιβεβαιώνονται με ανταλλαγή αλληλογραφίας. Ωστόσο, κάθε μέρος μπορεί να ζητήσει τη σύγκληση της κοινής επιτροπής για να συζητηθεί το θέμα.
            
            
               Άρθρο 8
            
            
               Διαβουλεύσεις
            
            
               1.
                     Η κοινή επιτροπή διατυπώνει τις συστάσεις της και λαμβάνει τις αποφάσεις της σε συναινετική βάση. 
            
            
               2.
                     Οι αποφάσεις και οι συστάσεις της κοινής επιτροπής φέρουν τον τίτλο «Απόφαση» και «Σύσταση», αντίστοιχα, ακολουθούμενο από αύξοντα αριθμό, την ημερομηνία έκδοσής τους και περιγραφή του αντικειμένου τους.
            
            
               3.
                     Οι αποφάσεις και οι συστάσεις της κοινής επιτροπής υπογράφονται από τους επικεφαλής των αντιπροσωπειών και επισυνάπτονται στα πρακτικά.
            
            
               4.
                     Οι αποφάσεις που εκδίδει η κοινή επιτροπή εφαρμόζονται από τα μέρη σύμφωνα με τις εσωτερικές διαδικασίες τους.
            
            
               5.
                     Οι αποφάσεις που εκδίδει η κοινή επιτροπή μπορούν να δημοσιεύονται από τα μέρη στις αντίστοιχες επίσημες εφημερίδες τους. Κάθε μέρος μπορεί να αποφασίζει για τη δημοσίευση οποιασδήποτε άλλης πράξης που εκδίδει η κοινή επιτροπή. Ένα πρωτότυπο των αποφάσεων και των συστάσεων φυλάσσεται από κάθε μέρος.
            
            
               Άρθρο 9
            
         
         
            
               Ομάδες εργασίας
            
            
               1.
                     Η κοινή επιτροπή μπορεί να συγκροτεί ομάδες εργασίας για να την επικουρούν κατά την εκτέλεση των καθηκόντων της. Η εντολή κάθε ομάδας εργασίας περιλαμβάνεται σε παράρτημα της απόφασης για τη σύσταση της ομάδας εργασίας.
            
            
               2.
                     Οι ομάδες εργασίας αποτελούνται από εκπροσώπους των μερών. 
            
            
               3.
                     Οι ομάδες εργασίας εργάζονται υπό την εποπτεία της κοινής επιτροπής, στην οποία υποβάλλουν αναφορά έπειτα από κάθε συνεδρίασή τους. Δεν λαμβάνουν αποφάσεις αλλά μπορούν να διατυπώνουν συστάσεις στην κοινή επιτροπή.
            
            
               4.
                     Η κοινή επιτροπή μπορεί να αποφασίσει ανά πάσα στιγμή να καταργήσει υφιστάμενες ομάδες εργασίας, να τροποποιήσει την εντολή τους ή να δημιουργήσει νέες ομάδες εργασίας που θα την επικουρούν στην εκτέλεση των καθηκόντων της.
            
            
               Άρθρο 10
            
            
               Δαπάνες
            
            
               1.
                     Κάθε μέρος αναλαμβάνει τις δαπάνες που συνδέονται με τη συμμετοχή του στις συνεδριάσεις της κοινής επιτροπής και των ομάδων εργασίας, όσον αφορά τόσο τα έξοδα προσωπικού, ταξιδιού και διαμονής, όσο και τα έξοδα ταχυδρομείου και τηλεπικοινωνιών.
            
            
               2.
                     Τυχόν άλλες δαπάνες που συνδέονται με την πρακτική διοργάνωση των συνεδριάσεων καλύπτονται από το μέρος που διοργανώνει τη συνεδρίαση.
            
            
               Άρθρο 11
            
            
               Τροποποιήσεις του εσωτερικού κανονισμού
            
            
               Η κοινή επιτροπή μπορεί να τροποποιήσει ανά πάσα στιγμή τον παρόντα εσωτερικό κανονισμό με απόφαση που λαμβάνεται σύμφωνα με το άρθρο 22 της συμφωνίας.